1. การบริหารความเสี่ยงและปัจจัยเสี่ยง

  1.1 การบริหารความเสี่ยง (Risk Management)

บริษัทฯ ได้ให้ความสำคัญกับการบริหารความเสี่ยงทั่วทั้งองค์กรอย่างเป็นระบบ
ภายใต้การบริหารของคณะกรรมการบริหารความเสี่ยง (Risk Management Committee)
ซึ่งรับผิดชอบในการบริหารจัดการความเสี่ยงของบริษัทฯ
โดยพิจารณาการบริหารความเสี่ยงในทุกด้าน ให้มีความเหมาะสมและมอบหมายให้มีการติดตาม
ดูแลวิเคราะห์ และบริหารความเสี่ยงในทุกระดับ ทั้งระดับกลยุทธ์ และระดับปฏิบัติการ ผ่าน Risk
Champion
รวมทั้งได้มีการเชื่อมโยงการบริหารความเสี่ยงเข้ากับการวางแผนธุรกิจโดยกำหนดให้มีการบริหารความเสี่ยงในทุกประเด็นที่อาจส่งผลกระทบต่อการบรรลุวัตถุประสงค์และเป้าหมายของบริษัทฯ
เพื่อให้เชื่อมั่นได้ว่าการดำเนินงานของบริษัทฯจะสามารถบรรลุวัตถุประสงค์และเป้าหมายที่วางไว้
นอกจากนี้ยังกำหนดให้มีการรายงานผลการบริหารความเสี่ยงต่อคณะกรรมการตรวจสอบและคณะกรรมการบริษัทฯเป็นประจำทุกไตรมาส
เพื่อให้มั่นใจได้ว่ากระบวนการบริหารจัดการความเสี่ยงของบริษัทฯยังสามารถดำเนินการได้อย่างมีประสิทธิภาพและประสิทธิผล

  1.2 ปัจจัยเสี่ยง (Risk Factors)

แม้บริษัทฯ
จะได้ให้ความสำคัญในการจัดให้มีระบบการบริหารความเสี่ยงที่สอดคล้องกับมาตรฐานสากล
แต่จากลักษณะเฉพาะของอุตสาหกรรมชิ้นส่วนยานยนต์
ทำให้ไม่อาจหลีกเลี่ยงความเสี่ยงบางประการที่หากเกิดขึ้นแล้วอาจส่งผลต่อการบรรลุเป้าหมายหรือการดำเนินธุรกิจของกลุ่มบริษัทฯอย่างมีนัยสำคัญได้

ปัจจัยความเสี่ยงในการดำเนินธุรกิจของบริษัทฯ สมบูรณ์ แอ๊ดวานซ์ เทคโนโลยี จำกัด (มหาชน)
และบริษัทย่อย สามารถสรุปได้ดังนี้

1.  ความเสี่ยงด้านการเงิน

    1.  ความเสี่ยงจากความผันผวนของอัตราแลกเปลี่ยน

เนื่องจากบริษัทฯมีการนำเข้าเครื่องจักร อุปกรณ์ และวัตถุดิบ(เหล็ก)
โดยสั่งซื้อผ่านตัวแทนจำหน่ายในประเทศ และซื้อโดยตรงจากต่างประเทศ ดังนั้น
บริษัทฯจึงมีนโยบายในการลดผลกระทบจากความผันผวนของอัตราแลกเปลี่ยน
เพื่อสร้างสมดุลของสินทรัพย์ และหนี้สินที่เป็นสกุลเงินต่างประเทศ

ปี 2550 บริษัทฯมีการนำเข้าเครื่องจักรและอุปกรณ์และปริมาณการสั่งซื้อเหล็ก คิดเป็นร้อยละ 90
และ ร้อยละ 60.26 ของปริมาณการซื้อโดยรวม ดังนั้น
เพื่อลดผลกระทบและสร้างสมดุลของสินทรัพย์และหนี้สินที่เป็นสกุลเงินต่างประเทศ บริษัทฯ
มีนโยบายการบริหารความเสี่ยงจากอัตราแลกเปลี่ยนด้วยการซื้อสัญญา
ซื้อขายอัตราแลกเปลี่ยนล่วงหน้า หรือ Forward Contract
อีกทั้งยังสามารถลดค่าใช้จ่ายและมีกำไรจากอัตราแลกเปลี่ยนจำนวน 6.21 ล้านบาท

นอกจากนี้ บริษัทฯมีนโยบายเพิ่มยอดขายจากการส่งออกไปยังต่างประเทศ
ซึ่งจะสามารถช่วยลดความเสี่ยงที่เกิดจากอัตราแลกเปลี่ยนได้ ทั้งนี้
อัตราแลกเปลี่ยนที่เป็นสกุลเงินหลัก ในการสั่งซื้อวัตถุดิบและการส่งออก เป็นดอลลาร์สหรัฐฯ
และเงินเยนญี่ปุ่น

2.  ความเสี่ยงจากความผันผวนของอัตราดอกเบี้ย

ตั้งแต่วันที่ 27 เมษายน 2550 เป็นต้นไป
เงื่อนไขอัตราดอกเบี้ยหนี้ระยะยาวส่วนใหญ่ของกลุ่มบริษัทฯ
ได้เปลี่ยนแปลงจากอัตราดอกเบี้ยลอยตัวอ้างอิงประเภทเอ็มแอลอาร์
ไปเป็นอัตราดอกเบี้ยอ้างอิงประเภทเอ็มแอลอาร์ ลบด้วยร้อยละ 1.75 ต่อปี
จนกระทั่งหมดอายุของสัญญา หรือ วันที่ 31 มีนาคม 2556

อย่างไรก็ตาม บริษัทฯยังคงมีนโยบายที่จะป้องกันความเสี่ยงจากความผันผวนของอัตราดอกเบี้ย
โดยการติดตามภาวะตลาดเงินในประเทศตลอดเวลา
เพื่อใช้เป็นข้อมูลในการพิจารณาทางเลือกใช้เครื่องมือทางการเงินอื่น ๆเพิ่มเติม เช่น
สัญญาแลกเปลี่ยนอัตราดอกเบี้ย (Interest Rate SWAP)
เพื่อปรับสัดส่วนของอัตราดอกเบี้ยให้อยู่ในระดับอัตราที่เหมาะสมต่อไป

2.  ความเสี่ยงจากความผันผวนทางด้านราคาและจากแหล่งวัตถุดิบ

บริษัทฯ มีวัตถุดิบหลักที่ใช้ในการผลิตคือเหล็ก ซึ่งคิดเป็น ร้อยละ 35 ของต้นทุนขายรวม
และประมาณร้อยละ 95 ของมูลค่าเหล็กที่สั่งซื้อทั้งหมดเป็นการนำเข้าจากต่างประเทศ
เนื่องจากไม่สามารถผลิตภายในประเทศได้ ในปี 2550 ราคาวัตถุดิบในตลาดโลก
ปรับเพิ่มขึ้นร้อยละ 5-15 เมื่อเทียบกับปี 2549
เนื่องจากความต้องการในตลาดโลกมีมากกว่ากำลังการผลิต และราคาวัตถุดิบต้นน้ำเช่น สินแร่ และ
ถ่านหิน ที่เป็นวัตถุดิบสำหรับโรงงานถลุงเหล็กปรับราคาขึ้นอย่างต่อเนื่อง ตั้งแต่ไตรมาสที่ 2 ของปี
2550 จากเหตุการณ์เหล่านี้ทำให้ส่งผลกระทบต่อต้นทุนการผลิตของบริษัทฯ

อย่างไรก็ตามบริษัทฯ
ได้มีการบริหารจัดการความเสี่ยงและสามารถควบคุมความเสี่ยงจากสถานการณ์ดังกล่าวได้
โดยบริษัทฯได้มีการติดตามความเคลื่อนไหววราคาเหล็กของตลาดโลกอย่างต่อเนื่องและใกล้ชิด
ซึ่งรวมถึงการติดตามภาวะความต้องการ และกำลังการผลิตของตลาดในแต่ละช่วงเวลา
โดยการติดตามได้ทั้งจากข้อมูลของกลุ่มลูกค้า
และกลุ่มผู้ผลิตทั้งในและต่างประเทศที่เป็นพันธมิตรกับทางบริษัทฯ รวมถึงการใช้ข้อมูลจากบริษัทฯ
วิเคราะห์ข้อมูลทางการตลาดของอุตสาหกรรมเหล็กในประเทศสิงค์โปร์
เพื่อเป็นฐานข้อมูลในการวิเคราะห์คาดการณ์
เกี่ยวกับราคาเหล็กของแต่ละแหล่งในแต่ละช่วงเวลาได้อย่างถูกต้องแม่นยำมากขึ้น
ทำให้บริษัทฯสามารถจัดซื้อจัดหา เหล็กในแต่ละช่วงเวลาได้อย่างเหมาะสม
และอยู่ในงบประมาณที่ได้ตกลงซื้อขายกับลูกค้าไว้ นอกจากนี้บริษัทฯ
ยังมีแผนงานในการสรรหาแหล่งวัตถุดิบทดแทนที่มีคุณภาพได้ตามมาตราฐาน
และต้นทุนต่ำอย่างต่อเนื่อง เพื่อลดความเสี่ยงต่อต้นทุนของบริษัท

3.  0ความเสี่ยงจากการชดใช้ค่าเสียหายจากผลิตภัณฑ์ (Warranty Claim)

ณ สิ้นปี 2550 บริษัทฯมีลูกค้าเรียกร้องเพื่อขอชดเชยค่าเสียหายจากผลิตภัณฑ์ (Warranty Claim)
คงค้างทั้งสิ้นเป็นเงินรวมประมาณร้อยละ 0.053 เมื่อเทียบกับยอดขายของปี 2550
ทั้งนี้ความเสียหายดังกล่าวไม่ได้เป็นปัจจัยหลักของลูกค้าในการพิจารณาตัดสินใจสั่งซื้อสินค้าในอนาคตจากบริษัทฯ
และไม่ส่งผลต่อฐานะทางการเงินของบริษัทฯและบริษัทย่อยอย่างมีนัยสำคัญ อย่างไรก็ตาม
จากการที่กลุ่มบริษัทฯ ได้รับการรับรองมาตรฐานระบบคุณภาพ ISO/TS 16949
ซึ่งเป็นระบบมาตรฐานคุณภาพในผลิตภัณฑ์ชิ้นส่วนยานยนต์โดยเฉพาะ และมาตรฐานดังกล่าว
ยังได้รับการยอมรับจากลูกค้าซึ่งเป็นผู้ประกอบยานยนต์ระดับโลก

บริษัทฯ มีกระบวนการตรวจสอบ ติดตาม
อย่างสม่ำเสมอและเข้มงวดทั้งจากผู้ตรวจสอบภายในและผู้ตรวจสอบภายนอก
ทำให้มั่นใจได้ว่ากระบวนการและขั้นตอนในการดำเนินงาน
การกำกับดูแลด้านคุณภาพผลิตภัณฑ์ได้รับการปฏิบัติอย่างต่อเนื่องอยู่ตลอดเวลา ซึ่งบริษัทฯ
เชื่อมั่นว่าจะสามารถรักษาความพึงพอใจของลูกค้าด้านคุณภาพผลิตภัณฑ์ไว้ได้ในระดับที่ดีจนถึงระดับดีมากต่อไป

4.  ความเสี่ยงจากการสูญเสียรายได้เนื่องจากการเข้ามาของคู่แข่งขันรายใหม่

เนื่องจากบริษัทฯ
อาจมีความเสี่ยงจากการมีคู่แข่งรายใหม่ที่ย้ายฐานการผลิตจากต่างประเทศเข้าสู่อุตสาหกรรมการผลิตชิ้นส่วนของไทย
โดยกลุ่มคู่แข่งเหล่านี้มีเงินทุน เทคโนโลยี
และความสัมพันธ์ที่ดีกับผู้ประกอบการต่างชาติที่มีฐานการผลิตในประเทศไทยอยู่ก่อนแล้ว
อย่างไรก็ตาม ปัจจัยสำคัญที่ทำให้บริษัทฯ สามารถรักษาความสามารถในการแข่งขันในตลาดได้ คือ
คุณภาพของผลิตภัณฑ์ ราคาซึ่งเป็นที่ยอมรับของลูกค้า การส่งมอบที่ตรงต่อเวลา
และการบริหารจัดการที่ทำให้ลูกค้าเกิดความมั่นใจตลอดมา
ตลอดจนความได้เปรียบจากการประหยัดต่อขนาด (Economy of Scale)
ในการผลิตที่จะช่วยให้ต้นทุนของกลุ่มบริษัทฯ สามารถแข่งขันได้
รวมถึงแผนการลงทุนในงานวิจัยและพัฒนาเพื่อเพิ่มมูลค่าผลิตภัณฑ์ให้สอดคล้องต่อความต้องการของลูกค้าอย่างต่อเนื่อง
ก็จะสร้างความเชื่อมั่นและความพึงพอใจให้แก่ผู้ค้าได้เป็นอย่างดี นอกจากนั้นบริษัทฯ
ได้ศึกษาและกำหนดแผนงานเพื่อขยายฐานการตลาดไปยังภูมิภาคต่าง ๆ
เพื่อลดความเสี่ยงในตลาดภายในประเทศด้วย

5.  ความเสี่ยงด้านความปลอดภัย สิ่งแวดล้อม และชุมชน

การดำเนินธุรกิจผลิตชิ้นส่วนยานยนต์ของบริษัทฯ
อาจมีความเสี่ยงในการเกิดอันตรายและความสูญเสียต่างๆ ซึ่งมีผลกระทบต่อบริษัทได้
บริษัทจึงได้ตระหนักถึงความสำคัญของความเสี่ยงที่อาจเกิดขึ้น โดยมีนโยบายความปลอดภัย
สิ่งแวดล้อม และชุมชนที่ชัดเจน มุ่งมั่นให้การดำเนินงานต่างๆ
สอดคล้องหรือมีมาตรฐานสูงกว่าข้อกำหนดของกฎหมายและข้อบังคับต่าง ๆ
ให้ความสำคัญตั้งแต่กระบวนการออกแบบโครงสร้างพื้นฐานการผลิต ระบบการผลิต
ระบบควบคุมการผลิต และระบบควบคุมการเฝ้าระวังภัย
รวมถึงมีการจัดการขั้นตอนการปฏิบัติงานและปรับปรุงให้ทันสมัยอยู่เสมอ
โดยให้ความสำคัญในด้านการเพิ่มศักยภาพบุคลากรด้วยการจัดการฝึกอบรมด้านความปลอดภัย
และสิ่งแวดล้อม อย่างต่อเนื่องเป็นประจำ
เพื่อให้พนักงานทราบถึงวิธีการป้องกันอุบัติเหตุและการปฏิบัติงานอย่างปลอดภัย
รวมถึงการแก้ไขสถานการณ์ในภาวะฉุกเฉินต่าง ๆ ได้เป็นอย่างดี
นอกจากนี้บริษัทฯยังได้ส่งเสริมให้มีกิจกรรมต่างๆ
เพื่อป้องกันความเสี่ยงทางด้านความปลอดภัยและสิ่งแวดล้อม อย่างต่อเนื่อง อาทิ
กิจกรรมการประเมินความเสี่ยงและการค้นหาและขจัดอันตราย
โดยสนับสนุนให้พนักงานมีส่วนร่วมในการค้นหาและประเมินอันตราย
รวมถึงการปรับปรุงสภาพการทำงานให้มีความปลอดภัยอย่างต่อเนื่อง
กิจกรรมเกี่ยวกับการปฏิบัติตามกฎหมาย กฎระเบียบ และข้อกำหนดอื่นๆ ที่เกี่ยวข้องอย่างเคร่งครัด
กิจกรรมที่ส่งเสริมจิตสำนึกด้านความปลอดภัย อาชีวอนามัยทั้งในงานและนอกงาน
กิจกรรมเตรียมความพร้อมและตอบสนองต่อภาวะฉุกเฉินต่อเหตุการณ์ต่างๆ เช่น การฝึกซ้อมดับเพลิง
และอพยพหนีไฟ เป็นต้น

สำหรับการดำเนินงานด้านสิ่งแวดล้อม ชุมชน และสังคมนั้น
บริษัทฯมีการตรวจวัดและติดตามคุณภาพอากาศ น้ำเสียภายในบริษัทฯ
และเฝ้าระวังคุณภาพอากาศในบรรยากาศโดยทั่วไปในพื้นที่รอบๆ เป็นประจำอย่างต่อเนื่อง
อีกทั้งบริษัทฯ ยังได้มีการวิจัยและพัฒนาเทคโนโลยีด้านการจัดการสิ่งแวดล้อมและมลพิษ
ซึ่งได้มีการนำมาปรับปรุงประสิทธิภาพการดำเนินงานของแผนกต่างๆ อาทิ
เทคโนโลยีอนุรักษ์พลังงาน การติดตั้งระบบดักฝุ่นและกำจัดฝุ่น และ
ติดตั้งระบบบำบัดนำเสียจากกระบวนการผลิต
กิจกรรมลดของเสียทั้งจากกระบวนการผลิตและการใช้งานทั่วไป เป็นต้น
ซึ่งการดำเนินการดังกล่าวบริษัทฯ ได้มีการจัดทำเป็นคู่มือการดำเนินงานไว้อย่างชัดเจน
โดยบ่งบอกถึงหน้าที่ความรับผิดชอบของหน่วยงานต่างๆ ที่เกี่ยวข้อง
รวมไปถึงการจัดทำขั้นตอนการปฏิบัติงานที่เกี่ยวข้องกับประเด็นปัญหาสิ่งแวดล้อมและความปลอดภัยที่ทุกพื้นที่ต้องดำเนินการ
นอกจากนี้คณะผู้บริหารยังได้เข้าร่วมในการตรวจประเมินโรงงาน (Management Shopfloor)
เป็นประจำทุกเดือน เพื่อให้คำแนะนำในการปรับปรุงระบบการปฏิบัติงาน
และให้มั่นใจได้ว่าการปฏิบัติงานของทุกหน่วยงานสามารถดำเนินการได้ตามมาตรฐานที่กำหนดไว้